google/wiki40b huggingface dataset:
Lapsk vallhund

Opprinnelse og alder

Den lapske vallhunden er en gjeterhund som tradisjonelt er brukt i reindrifta. Særlig i Finland brukes den fortsatt i denne næringa, hvor den ofte bare kalles "reinhunden". Det er usikkert hvor gammel rasen er, men visse likheter med den såkalte varangerhunden (Canis lupus varangensis), som det ble funnet ca. 7000 år gamle skjelettrester av i Varanger, kan tyde på at rasen har lange røtter i Norden. 
I Finland ble den lapske vallhunden skilt ut som en egen rase i 1966. De øvrige beslektede rasene er svensk lapphund og finsk lapphund. Den lapske vallhunden særpreges blant annet i forhold til disse i at den har kortere pels, er større, har lett buet hale, og har en utholdende travende gange under bevegelse over lange distanser. Rasen er framavlet med spesialisert gjeting som formål. De øvrige lapphundene ble også anvendt til vokting, samt til jakt og kortere gjeting.   
Selv om rasen er sjelden, har den særlig økt i antall i Finland og Sverige de senere årene. I Norge er det registrert langt færre lapske vallhunder.

Utseende, anatomi og fysikk

Lapsk vallhund er en middels stor spisshund, merkbart lengre enn høy. Kraftig benstamme og muskulatur. Lydig, rolig, vennlig og arbeidsvillig med langstrakt hode, sterk rygg, dypt bryst og svakt opptrukket buklinje. Halen bæres lett buet ved bevegelse, hengende under hvile. Pelsen består av middels lange, strittende dekkhår og fin, tett underull. Farge: forskjellige grader av sort, gråaktig eller barkebrun. Ofte lysere grå eller brunaktig farge på kinn, kroppens underside og bein. Hvite tegninger på hals, bryst og bein er tillatt.
Mankehøyde: Hannhunder: Ideal 51 cm ± 3 cm. Tisper: Ideal 46 cm ± 3 cm

Bruksområde

Lapsk vallhund er en utpreget brukshund. Den har stor arbeidskapasitet, er lærevillig og tåler godt nordiske klimaforhold. Rasen er også en utmerket familiehund. I hjemlandet gjør denne hunden det bra i hundesport, blant annet innen agility.

Lynne og væremåte

Lapsk vallhund er en energisk, men også en rolig, avbalansert og trivelig hund. Den er lojal, uredd og har nær familietilhørighet. Den trenger godt med mosjon og trives best når den kan være mye ute.

Annet

Lapsk vallhund er en sunn rase. Avl drives bevisst med sikte på å sikre sunne hunder med godt temperament. Pelsen trenger ikke særlig vedlikehold.
Diadem

Diademer er utsmykkede hodeplagg som har form som ringer eller kranser som settes på hodet. Diademer har tidligere vært brukt av visse embetspersoner. Nå for tiden brukes de mest av kvinner ved spesielle anledninger, og har ofte form som en halvsirkel som er åpen bak på hodet. En krone kan ses som en videreutvikling av et diadem.
Slaget ved Leyte Gulf

Slaget ved Leyte Gulf var et sjøslag under andre verdenskrig som fant sted ved øya Leyte på Filippinene fra 23. til 26. oktober 1944. Slaget blir vanligvis regnet som det største i krigen.
Slaget ble utkjempet mellom marinestyrker fra USA og Australia på den ene siden, og den japanske flåten på den andre siden. Krigshandlingene fant sted i og ute på havet mellom og ved de filippinske øyene Leyte, Samar og Luzon. Den 20. oktober invaderte USA øya Leyte, som del av en plan som skulle isolere Japan fra landområdene de okkuperte i Sørøst-Asia, særlig med tanke på å fravriste den japanske krigsmakten og industrien krigsviktig tilgang på olje. Den japanske flåten mobiliserte så godt som alle større krigsskip i et forsøk på å slå tilbake den allierte invasjonen, men ble jaget vekk av den amerikanske marinens 3. og 7. flåte. Japans flåte led store tap, og fikk siden aldri en tilsvarende krigsstyrke. Under resten av Stillehavskrigen lå størstedelen av de store japanske krigsskipene, i mangel på drivstoff, i basene sine, hvor de måtte tåle tap under vedvarende flyangrep.
Slaget ved Leyte Gulf besto egentlig av fire ulike trefninger mellom de stridende maktene. Det omfattet slag i Sibuyansjøen, Surigaosundet, utenfor Kapp Engaño og ved øya Samar, såvel som andre mindre angrep i området.
Under slaget benyttet det japanske flyvåpenet organiserte kamikazeangrep for første gang. Japan hadde på dette tidspunkt færre krigsfly enn de allierte hadde krigsskip, noe som viser hvor svekket Japan var som krigsmakt i forhold til de allierte høsten 1944.
Svängsta

Svängsta er et tettsted i Karlshamn kommune i Blekinge län i Sverige. I 2010 hadde tettstedet 1 682 innbyggere.
Puelchesia

Utseende

En liten (3,7–5,6 millimeter), avlang, blank, brun oldenborre. Antennene er 8-leddete med en tre-leddet klubbe. Hodet er kraftig punktert, snuten noe framskutt, oval. Pronotum er blankt, spredt punktert, litt bredere enn dekkvingene, parallellsidig i den bakre delen, rettlinjet tilsmalnet forover i den fremre. Forkanten er kraftig buet innbuktet slik at forhjørnene blir skarpe. Dekkvingene er parallellsidige, med litt uregelmessife punktrader og korte, oppstående hår som står på litt uryddige rekker. Kroppssidene og undersiden er spredt kledt med lange, lyse hår. Beina er forholdsvis lange, leggene ytterst med bremmer av stive børster, føttene tynne.

Levevis

Arten ble funnet i store mengder i et uttørket elveleie med spredt vegetasjon. Det var svært tørt der da materialet ble samlet inn. Hanner av denne arten kom tallrikt til lys om natten, hunner ble derimot ikke funnet, kanskje lever de hele livet under jordoverflaten.

Utbredelse

Arten er kjent fra Argentina, i Monte-regionen.
Petsjenga rajon

Petsjenga rajon (norsk: Peisen; russisk: Пе́ченгский райо́н; finsk: Petsamo; nordsamisk: Beahcán; skoltesamisk: Peäccam) er en av seks rajoner i Murmansk oblast i Russland.
Rajonen befinner seg ved kysten til Barentshavet, ved Fiskerhalvøya, og grenser til Finland i sør og sørvest, og Norge i vest, nordvest og nord. Distriktet har et areal på 8 662 km², og 32,8% av befolkningen på 38 920 (folketelling i 2010) bor i det administrative sentret Nikel (ca. 15 000).
Larvikpynten

Larvikpynten er et nes som utgjør sørlig begrensning av Varmingbukta i indre Grønfjorden i Nordenskiöld Land, Spitsbergen. Larvikpynten stikker ut som en forlengelse av Heerfjellstupet under egga som løper nordover fra Heerfjellet (364–644 m). I øst løper Grøndalen. Fjellene i sørøst og øst er bratte.
Det står et anneksjonsskilt på Larvikpynten.
Rudolf Brandt

Liv og virke

Rudolf Brandt var utrdannet stenotypist. Etter et juridisk studium i Berlin og Jena promovering til Dr. jur. i 1934 ble han ministerialråd og sjef for ministerialbyrået i Rikets innenriksministerium. Ellerede før dett var han i 1932 blitt medlem av NSDAP (Mitgliedsnummer 1.331.536) og i 1933 av SS (Mitgliedsnummer 129.771).
Fra 11. desember 1933 var Brandt med i Reichsführers-SS-personlige stab. Fra 1936 arbeidet han som personlig administrativ offiser for Reichsführer-SS Heinrich Himmler fra 1936. Han var også rådgiver og leder for ministerens kontor ved Innenriksministeriet. Han kom med tiden å bli kalt «Himmlers høyre hånd». Fra slutten av 1930-årene var han Himmlers forbindelsesoffiser til innenriksministeriet, og fra 1943 ministerialråd i innenriksministeriet.
Han var delaktig i administreringen av de medisinske eksperiment som ble utført på fanger i Nazitysklands konsentrasjonsleirer. Blant annet bar han ansvar for at minst 86 jøder ble myrdet slik at deres skjeletter skulle inngå i professor August Hirts samling i Strassburg.
I Det tredje rikes aller siste dager var han en av Heinrich Himmlers få ledsagere. Han ble arrestert, antagelig i slutten av mai 1945, i Bremervörde.
Britisk mesterskap i friidrett innendørs 2017

Britisk mesterskap i friidrett innendørs 2017 (British Athletics Indoor Team Trials) ble arrangert fra 11. til 12. februar 2017, i Sheffield i England.
Allopati

Allopati er et begrep dannet 1810 av homøopatiens grunnlegger Samuel Hahnemann (1755–1842) for det han mente var behandlingsfilosofien til sin samtids skolemedisin. Ordet er dannet av dannet av de greske ordene allos, som betyr «annen», og pathos, «lidelse» og ble brukt for å markere motsetningen til Hahnemanns egen metode, homøopati.
Ifølge Hahnemann går den allopatiske metode ut på å behandle sykdom med midler som på en frisk person fremkaller symptomer som er motsatte av sykdommens egne.  Et eksempel er å behandle forstoppelse med et middel som fremkaller diaré hos en frisk person. Ifølge Hahnemann erstatter en da en sykdom med en annen uten å påvirke den egentlige årsaken til den opprinnelige sykdommen. Med den av Hahnemann foretrukne homøopatiske metoden behandler en i stedet den syke med fortynnede løsninger av midler som på en frisk person gir lignende symptomer som sykdommens egne. Hahnemann mente at dette styrket kroppens evne til å helbrede seg selv.
Hahnemann virket i en tid som ikke kjente sykdomsfremkallende mikroorganismer, og som heller ikke i større grad forsto seg på mangelsykdommer årsaket av feilernæring. Hans beskrivelse av konvensjonell medisinsk behandling er derfor i dag foreldet og grovt feilaktig. 
Allikevel blir ordet «allopati» brukt i dag av homøopatiens tilhengere, gjerne  i uttrykk som «allopatisk medisin» for å beskrive konvensjonell medisinsk behandling, s.k. skolemedisin.
Alle mine tankar

Melodi Grand Prix

Sangen var en av rundt 400 som kom inn i NRKs åpne konkurranse til Melodi Grand Prix 1993, og «Alle mine tankar» var ett av åtte bidrag som ble plukket ut til finalen i Chateau Neuf lørdag 6. mars. Der var sangen det fjerde bidraget ut på scenen, og den vant juryavstemningen klart med 75 poeng. «Alle mine tankar» ble dermed Norges bidrag til Eurovision Song Contest i Millstreet i Irland 15. mai samme år.
Uka etter den norske finalen ble det klart at vinnermelodien hadde blitt spilt i NRK Rogaland høsten 1992. «Alle mine tankar» sto i fare for å bli diskvalifisert, siden reglementet til EBU ikke tillater at et bidrag har vært spilt før konkurransen. 
NRK ba EBU vurdere saken. Noen dager senere kom EBU med en uttalelse der de anbefalte NRK å trekke melodien, for å være sikker på å unngå mulige protester fra andre deltakerland. NRK trosset imidlertid anbefalingen og besluttet likevel å sende «Alle mine tankar» til den internasjonale finalen. «Vi tar sjansen», sa informasjonsleder i NRK, Svein Kjos, til VG. Det kom heller ingen protester, og det norske bidraget ble dermed aldri disket.
Utdypende artikkel: Melodi Grand Prix 1993

Om sangen

Sangen er en ballade der Silje Vige retter sine ord til en mann. Det er uklart i teksten om mannen i virkeligheten er en elsker, eller om dette er en ikke-gjengjeldt hengivenhet, siden sangens jeg-person synes å gi tilfeldige møter betraktelig følelsesmessig betydning. Den engelske versjonen av sangen har tittelen «Love's Tokens».
«Alle mine tankar» kom aldri inn på VG-lista, men ble liggende 16 uker på Norsktoppen i perioden fra 1. mai til 14. august 1993. Sju av disse ukene var som nummer én. 
Vige har spilt inn sangen på CD-singel, utgitt av Kirkelig Kulturverksted FXS 17 i 1993. Sangen finnes også på albumet Alle mine tankar, utgitt av Kirkelig Kulturverksted FXCD 137 i 1994.
Huatulco

Huatulco (Bahías de Huatulco, «Huatulcos havbukter») er et turiststed ved stillehavskysten syd i den meksikanske delstaten Oaxaca. Det befinner seg over 30 strender i området. Havbuktene, sammen med Santa Cruz og La Crucecita, er regnet som økologiske områder. Samtidig er Huatulco utpekt som et nytt område for utvikling av turisme. Derfor gjelder det strenge regler for hotellbygging, rensing av kloakk osv.
Sangen om vår vidunderlige verden

Sangen om vår vidunderlige verden er et musikkalbum med Stengte dører, utgitt i 1988. Dette er gruppas debutalbum.
Anne-Cecilie Kaltenborn

Karriere

Anne-Cecilie Kaltenborn var generalsekretær i Leger Uten Grenser fra 2012-2015. Hun ledet det norske kontoret med cirka 150 ansatte, samt cirka 100 personer i felt. Kaltenborn var talsperson for Leger Uten Grenser under ebolautbruddet i Vest-Afrika 2013/2014 da en norsk lege og feltarbeider ble smittet av viruset i Sierra Leone. 
Fra 2006-2012 var hun viseadministrerende direktør på Lovisenberg Diakonale Sykehus, og før det politisk rådgiver for daværende helse- og omsorgsminister, Ansgar Gabrielsen. 
Fra 2002-2006 var Kaltenborn spesialrådgiver for internasjonalt samarbeid ved Byrådslederens avdeling i Oslo kommune. Her hadde hun blant annet ansvar for å utvikle hovedstadens internasjonale policy, oppfølgingsansvar for samarbeid med Kina, og utrede og etablere Osloregionens Europakontor, Brussel (2003). 
Kaltenborn har også jobbet ved Det norske generalkonsulatet i Shanghai, Kina (1999-2002) og i NRK Fjernsyn (1994-1999). I NRK var hun journalist/researcher i Fredrik Skavlans redaksjon (våren 1999), og programleder for debatt i Undervisningsfjernsyn.

Utdanning

Hun har hovedfag idéhistorie fra Universitetet i Oslo (1996-1998), der hun skrev oppgave om Norsk Hydros syn på natur gjennom tidene. I 2010 tok hun Forsvarets Høyskoles Sjefskurs, med fokus på sivilt-militært samarbeid i krigsområder, humanitære katastrofer og krisehåndtering og -ledelse. 
Kaltenborn har også candidata magisterii-grad (cand.mag) fra Universitetet i Oslo (1988-1992), hvor hun blant annet tok fransk og europeisk statsvitenskap og politikk ved Institut d'Etudes Politiques de Paris (SciencesPo)  (1991-1992).

Språk

Engelsk, fransk og tysk er på samme nivå som morsmålet, ettersom Kaltenborn har internasjonal skolegang. I tillegg snakker hun bra kinesisk etter frem år i Shanghai.

Verv

I årene fra 2012 til 2015 var Kaltenborn nestleder i styret til LHL-klinikkene. Hun var bystyrerepresentant i Oslo for Høyre fra 1995-1999, hvor hun var medlem av bystyrets miljø- og samferdselskomité.

Privatliv

Anne-Cecilie Kaltenborn er gift med sosialantropolog Henning Kristoffersen. Sammen har de tre barn.
Jérôme Guihoata

Landslaget

Han ble tatt ut i Kameruns tropp til FIFA Confederations Cup 2017 i Russland.
Kaoru Nagadome

Landslaget

Kaoru Nagadome spilte 4 landskamper for Japans kvinnelandslag. Hun ble tatt ut i Japans tropp til VM i fotball 1999.
Criminal Minds: Beyond Borders

Handling

Serien følger en gruppe kriminaletterforskere fra Federal Bureau of Investigation som bistår amerikanske statsborgere som er i vanskeligheter i utlandet.
Alf Hurum

Biografi

Alf Hurums far var Thorvald Hurum, medeier i en av Norges største tobakksfabrikker, og hans mor var Jacobina Andrea Haslum. Han ble gift i Berlin 13. juni 1908 med Elizabeth Leslie Wight, en skipsrederdatter fra Honolulu.
Etter å ha studert arkitektur i et halvt år, begynte Hurum å studere fra 1902 harmonilære og kontrapunkt med komponisten Iver Holter og klaver med pianisten Martin Knutzen. i årene 1905-07 komposisjon ved Berliner Akademie der Künste, hos blant andre Max Bruch.
Våren 1911 dro han til Paris og ble der mesteparten av året. Han ble der kjent med impresjonismen, både som musikk og som billedkunst. Han dyrket der begge kunstartene. Han kjente Edvard Munchs bilder fra før, og han sa selv at Munch hadde fått en særlig stor betydning for hans egen personlighet. Når han så bilder hørte han musikk, og når han hørte musikk så han farger, eksempler på dette har han fastholdt feks. i komposisjonene Impressions og Akvareller. Det sner og det sner var inspirert av Kittelsen.
1916 dro han til Petrograd hvor han opplevde Ildfuglen av Stravinsky, noe som gjorde et uutslettelig inntrykk på ham. Etter at han reiste tilbake til Norge på sensommeren 1917, ble han valgt inn i styret for Norsk Komponistforening, og i 1923 ble han formann for Norsk Tonekunstnersamfund.
Han bodde i Norge noen år før han i januar 1924 reiste til Hawaii for å besøke konas slekninger. Der ble han bedt om å reorganisere Honolulu Symfoniorkester og dro på turneer med det både til USA og Europa. Høsten 1927 reiste han via California, der han ble i noen måneder, tilbake til Norge, og ankom i april 1928. I 1929 forlot han Norge for godt, og reiste først til Barlin og så til Paris. I Paris tok han en pause fra musikken og studerte malerkunst hos André Lohte og en japaner som lærte ham nihonga-stilen. Fra Paris reiste han til Peking og Tokyo for å lære silkemalingskunsten, og derfra til Hawaii, der han slo seg ned for godt i 1934 eller 1935. Der virket han som maler resten av livet.
Kazuaki Tasaka

Japans herrelandslag

Kazuaki Tasaka spilte syv landskamper for Japans herrelandslag.
Bartosz Salamon

Landslaget

Han ble tatt ut i Polens EM-tropp til EM i Frankrike 2016.
Radioavisen

Radioavisen er et dansk nyhetsprogram på radio som har blitt sendt på Danmarks Radio (DR) siden 1926. Med nesten tre millioner daglige lyttere er Radioavisen Danmarks største nyhetsmedium og det danske søsterprogrammet til NRKs Dagsnytt. Programmet sendes hver hele time på DR P1 og DR P4 hele dagen, samt på DR P2 og DR P3 mellom kl. 18 og 5. P3 fikk sitt eget nyhetsprogram på dagtid, P3 Nyheder, i 1999, og i 2007 fikk også P2 sin egen radioavis tilpasset kanalen.
Radioavisen ble første gang sendt i 1926, da under navnet Pressens Radioavis. I 1964 ble navnet endret til Radioavisen.
Redaksjonen har ca. 60 ansatte. Innslagene lages av Radioavisens egne reportere, DRs korrespondenter i utlandet og DRs ni distriktskontorer.
Frem til november 2006 ble Radioavisen sendt fra Radiohuset. Nå sendes programmet fra DRs nye hovedkvarter DR Byen.
Gabriel Enrique Gómez

Landslaget

Han ble tatt ut i Panamas tropp til VM i fotball 2018 i Russland.
Isopedhispa

Utseende

Middelsstore (8,5 - 9,5 millimeter), avlange og slanke, ganske flate, blanke, rødbrunlige eller svarte bladbiller. Antennene er noe lengre enn hode + pronotum med 11 ledd, ganske tynne. Hodet har en pigg antennefestene. Pronotum er trapesformet, dekkvingene nokså lange og nesten jevnbrede, med 8-10 rader av fine punkter, tre opphøyde lengderibber. Beina er temmelig korte.

Levevis

Både larver og voksne lever på planter og eter fra dem. Disse artene lever på palmer og skruepalmer. Artene kan gjøre skade på kokospalmer.

Utbredelse

Artene er endemiske for Ny-Caledonia.
Hoseas bok

Hosea (hebraisk: הוֹשֵׁעַ – Hôšḗaʿ, «frelse»; gresk: Ὡσηέ – Hōsēé; i bibeloversettelsen fra 1930 Hoseas) er en av bøkene i Den hebraiske Bibelen og Det gamle testamentet. I henhold til den tradisjonelle orden av Bibelen er den første av tolv mindre profeter.
Dens historiske setting er fallet til det nordlige kongedømmet Israel på midten av 700-tallet f.Kr. Horsas tid begynner umiddelbart eller kort tid etter Amos. Amos truet Israel med Guds straff i form av en ytre fiende, og Hosea identifiserte denne fienden som Assyria. Boken fordømmer dyrkelsen av andre guder enn Jahve, metaforisk sammenlignes at Israel har forlatt Jahve med en kvinne som er utro med sin mann. I henhold til bokens fortelling er forholdet mellom Horsa og hans utro hustru Gomer sammenlignbar med forholdet mellom Jahve og hans utro folk Israel. Den endelige gjenforeningen og forsoningen av Hosea og Gomer er behandlet som en håpefull metafor for den mulige forsoningen mellom Jahve og Israel.

Historisk bakgrunn

Hosea var profet under en mørk og melankolsk tid i Israels historie, perioden for det nordlige kongedømmet nedgang og fall på 700-tallet f.Kr. I henhold til boken hadde folkets frafall fra Gud vært utbredt, og kong Jeroboam hadde bygd templer for gullkalver og for Baal, en kanaanittisk gud.
Hoseas bok sier at under Hoseas levetid hadde kongene av det nordlige kongedømme, deres adelige tilhengere og prestene ledet folket bort fra Guds lover, som var gitt i Tora. Den sier at de sviktet dyrkelsen av Gud og isteden dyrket andre guder, særlig Baal, den kanaanittiske stormgud, og Asjera, den kanaanittiske fruktbarhetsgudinne. Andre synder fulgte, forteller boken, inkludert drap, mened, tyveri og seksuelle synder. Hosea erklærte at om de ikke angret sine synder ville Gud sørge for at deres nasjon ble ødelagt, og folket vil ført bot til Assyria som fange, den største nasjonen på denne tiden.
Profetien til Hosea sentrerte rundt Guds uendelig kjærlighet for syndige Israel. I denne teksten er Guds pine uttrykt over Israels forræderi.  Stephen Cook har forsikret at det profetiske anstrengelsen i denne boken kan bli oppsummert i følgende tekst: «Jeg er Herren din Gud, helt fra Egypt. Noen annen gud enn meg kjenner du ikke, det finnes ingen annen frelser enn jeg.» (13:4) Hoseas jobb var å være den som uttrykte disse ordene under en tid hvor de hadde blitt glemt.

Særegenheter ved Hoseaboken

Profeten Hosea fremstår på mange måter som en poet. Det var dette som fikk Hieronymus (Jerome) til å uttale at «Osee commaticus est et quasi per sententias loquens» (Hosea halter som om han taler i fyndord).
Hans frodige og fargerike metaforbruk er fremtredende, og særlig i de viktige kapitler 1-3, noe som indikerer at disse kapitlene er viktige for å forstå boken som helhet (cf. B.S. Childs som sier at kapitlene 1-3 er «the exegetical key in the framwork from which the entire book is read»). Denne metaforikk er et fremtredende trekk ved profetens destabiliserende nærvær (W. Brueggemann).
Skuteviken (Bergen)

Skuteviken er et strøk i Bergen i bydelen Bergenhus. Det grenser mot støket Ladegården i øst og strøket Bergenhus i vest, og ligger således mellom Bergenhus festning og Sverresborg i øst og Rothaugen i vest, avgrenset i sør av baksiden av bebyggelsen i Nye Sandviksvei. Området ligger ved selve Skuteviken som er en liten bukt av Byfjorden.
Skuteviken vokste frem som en isolert forstad til Bergen, i ly av Sverresborg som ble bygget i 1183. Da baglerne og birkebeinerne kjempet sommeren 1198, hadde baglerne skipsflåten sin liggende i Skuteviken. Allerede på 1600-tallet ble Skuteviken omtalt som et gammelt område, men først på 1900-tallet ble det veiforbindelse langs stranden til byen. I Skuteviken ble små trehus reist uten noen overordnet plan, og veksten foregikk i særlig grad frem mot slutten av 1700-tallet.
Navnet Skuteviken kommer antagelig av at kjøpmennene på Bryggen brukte fjæren på Bradbenken og i Skuteviken til opptrekksplass når skutene skulle kjølhales. Skuteviken er mest kjent for sine bøkkere og slaktere. På grunn av støy og lukt fra bøkkerverkestedene ble disse gjerne plassert litt utenfor sentrum. I Skuteviken finner vi i dag navnene Bøkkergaten og Bøkkersmuget. På 17-1800-tallet var alle slaktere i Bergen samlet i Skuteviken. Da det nye slaktehuset ble bygget i 1919 på området til tidligere Småmøllen, ble det slutt på slaktingen i Skuteviken.
Bebyggelsen i Skuteviken framstår i dag som svært pittoresk med gamle trehus og trange smau, og de fredete Skuteviksbodene langs fjorden.
Skuteviken utgjør en grunnkrets i Bergen kommune som hadde 447 innbyggere 1. januar 2014 og et areal på 0,04 km². Strøkets lokale buekorps heter Skutevikens Buekorps, og er ett av byens eldste gjenværende buekorps.
Det første slaget ved Kapp Finisterre i 1747

Det første slaget ved Kapp Finisterre ble utkjempet 14. mai 1747 da 14 britiske linjeskip under admiral George Anson gikk til angrep på en fransk konvoi på 30 skip kommandert av admiral de la Jonquière under Den østerrikske arvefølgekrigen. Britene kapret fire linjeskip, to fregatter og syv handelsskip i et sjøslag som varte i om lag fem timer i Biscayabukta utenfor Kapp Finisterre nordvest i Spania. En fransk fregatt, et krigsskip fra Det franske østindiske kompaniet og de andre handelsskipene kom seg unna.
Anson var om bord på «Prince George» og kontreadmiral Peter Warren på «Devonshire». De hadde seilt fra Plymouth 9. april for å hindre fransk skipsfart. Da Anson oppdaget en stor konvoi gjorde han signal og dannet en slaglinje da kontreadmiral Warren mistenkte at fienden alt var på flukt bort fra de. Han sa ifra til admiralen, som så ga signal om å følge etter. «Centurion» seilte raskest og kom først fram til de bakerste franske skipene, som ble kraftig angrepet og to andre skip kom akterut for å gi det franske skipet støtte. Tre engelske skip til kom fram, blant dem «Devonshire». Franskmennene hadde mange flere skip og kjempet fram til kl. 19 på kvelden da alle bortsett fra to av skipene deres var kapret, samt ni av handelsskipene. Franskmennene mistet 700 mann som ble skadet eller drept, og britene 520. Det ble funnet i overkant av 300 000 pund om bord på krigsskipene, dette ble overført til britene.
Etter seieren ble Anson forfremmet til viseadmiral og ble adlet.
Et annet slag i samme området, det andre slaget ved Kapp Finisterre, fulgte i oktober samme år.